Solidariteit petisioneer parlement vir debat oor regstelaksie - Maroela Media
Die vakbond Solidariteit het Donderdag vir Max Sisulu, speaker van die parlement, namens meer as 250 000 Suid-Afrikaners, insluitend die vakbond se lede, versoek om ŉ parlementêre debat te hou oor die huidige toepassing van regstellende aksie. Solidariteit gebruik sy reg ingevolge artikels 56(d) en 69(d) van die Grondwet om die parlement te petisioneer.
Dirk Hermann, adjunk uitvoerende hoof van Solidariteit, sê die vakbond het ook sy manifes oor regstellende aksie aan die speaker oorhandig en ŉ afskrif daarvan en die petisie teen die deur van die parlement vasgeplak. “Ons het namens die Solidariteit Beweging se meer as 220 000 lede en ŉ verdere
30 000 lede van die publiek vir die speaker gesê die suiwer rassebenaderingsaksie moet tot ŉ einde kom. Die onlangse uitspraak in Solidariteit se saak teen die departement van korrektiewe dienste het bevestig dat die basiese toepassing van regstellende aksie nie in lyn met wetgewing is nie.”
Hermann sê Solidariteit glo dat die oplossing vir regstellende aksie nie net in die howe gesetel is nie en dat die werklike oplossing deur sosiale dialoog gevind moet word. “Solidariteit vertrou dat die debat wat in die hofsale gevoer word nou na ŉ nasionale debat sal oorspoel en dat die uitkoms ŉ nuwe nasionale konsensus oor regstellende aksie sal wees. Die beste plek om so ’n debat te voer, is in die parlement. Die regering se benadering het in ŉ wiskundige rassebenadering ontwikkel waarin mense met syfers vervang is. Dié benadering het niks meer met regstelling te doen nie, maar alles met ras. Suid-Afrikaners en veral sakelui aanvaar te maklik wat die regering sê as die enigste manier van doen. Wat ons in Suid-Afrika nodig het, is ’n behoorlike debat oor idees.
Solidariteit het reeds vroeër ŉ parlementêre debat oor regstellende aksie versoek. Stone Sizani, ANC-hoofsweep, het by monde van sy woordvoerder, Moloto Mothapo, gesê die parlement debatteer nie kwessies volgens die grille en giere van drukgroepe nie. Solidariteit het toe besluit om petisies van die publiek af kry om die ANC te wys dat die behoefte aan ŉ parlementêre debat oor die huidige toepassing van regstellende aksie nie net ŉ gier en ŉ gril is nie.
Hoeveel historiese regverdigheid daar ookal mag wees vir regstellende aksie, bly dit rassisties en ‘n growwe vorm van diskriminasie. Die mees kommerwekkende is dat daar nooit ‘n einde aan sal kom nie want die ANC-regering sal dit nie maklik ophef nie – tensy ‘n hof bevind dat dit ongrondwetlik is.
Moontlik beweeg ons tog nader na die punt dat regstellende aksie as ongrondwetlik bewys kan word want die ANC-regering is al meer beneig om die betrokke wet erg te verkrag soos met die onlangse Kaapse hofuitspraak uitgewys is.